Ħobż Malti
Il-ħobż Malti huwa ħobż bil-qoxra tqarmeċ minn Malta, ġeneralment moħmi f'forn tal-injam. Jista' jittiekel bħala akkumpanjament għall-ikel u b'varjetà ta' mili; il-mod tipiku u favorit biex tikkonsmah huwa il-ħobż biż-żejt, il-ħobż imdellek biż-żejt taż-żebbuġa, fejn il-ħobż jindilek bit-tadam jew jindilek bil-kunserva tat-tadam, miblul biż-żejt taż-żebbuġa u mimli b'għażla jew b'taħlita ta' tonn, żebbuġ, kappar, basal, bigilla u ġbejniet.

Ħal Qormi 
Ħal Qormi hija l-belt ewlenija għall-produzzjoni tal-ħobż f'Malta, b'diversi fran mifruxa fi kważi kull rokna. Matul il-ħakma tal-Kavallieri ta' San Ġwann, kien magħruf bħala Casal Fornaro li jfisser il-belt tal-furnara. Illum il-ġurnata hemm festival li jsir kull sena, Lejl f'Casal Fornaro, li jseħħ f'Ħal Qormi fit-tielet Sibt ta' Ottubru.

Ir-rwol tal-ħobż fil-politika Maltija 
Uħud mill-ewwel rakkonti deskrittivi ta' Malta jinnutaw id-dipendenza tal-abitanti tal-gżira fuq il-ħobż għas-sopravivenza. L-impatt tal-liberalizzazzjoni tal-gvern kolonjali Brittaniku tal-importazzjoni tal-qamħ fl-1837 u n-nuqqas tiegħu li jipprovdi provvisti bażiċi tal-ikel wara l-Ewwel Gwerra Dinjija huma ż-żewġ fatturi prinċipali marbuta mal-irvellijiet tas-Sette Giugno.

Il-ħobż fl-ilsien Malti 
Hemm numru ta' qwiel u idjomi fil-lingwa Maltija relatati mal-ħobż bħala l-bażi tas-sopravivenza. 

 Ħobżu maħbuż, tfisser li l-persuna għandha kulma għandha bżonn.
 Tilef ħobżu, tfisser li persuna tilfet ix-xogħol tagħha.
 X'ħobż jiekol dan?, espressjoni użata meta tixtieq tistaqsi dwar il-karattru ta' persuna.
 Jeħtieġu bħall-ħobż li jiekol, użata meta persuna għandha bżonn kbir ta' xi ħaġa.
 Ħaġa li fiha biċċa ħobż ġmielha, użata biex tiddeskrivi sforz li jqalla' profitt.
 Ma fihiex ħobż, użata biex tiddeskrivi xi ħaġa li ma tqallax profitt jew persuna b'nuqqas ta' kwalitajiet tajbin.

Referenzi 

Kċina Maltija